b"\n_START_ARTICLE_\nPi Pinyer de Torrebonica\n_START_SECTION_\nEntorn\n_START_PARAGRAPH_\nEs troba al marge dret del torrent de la Batzuca, dins la finca de Torrebonica. La proximitat del torrent ha fet necessari construir un mur de pedra per tal de protegir-lo de les riuades. \xc3\x89s remarcable el pollancre moribund que creix al mig del camp del davant (3,20 metres de per\xc3\xadmetre).\n_START_SECTION_\nAspecte general\n_START_PARAGRAPH_\nEs troba en bon estat de conservaci\xc3\xb3, tot i tindre algunes branques trencades. Una col\xc3\xb2nia de cotorretes de pit gris  (Myiopsitta monachus) nia a la cap\xc3\xa7ada.\n_START_SECTION_\nAcc\xc3\xa9s\n_START_PARAGRAPH_\nCal prendre la carretera N-150 entre Terrassa i Sabadell. A mig cam\xc3\xad de les dues poblacions, tombem en direcci\xc3\xb3 a l'Hospital de Terrassa. Deixem a l'esquerra els dos accessos al centre sanitari i continuem recte, en direcci\xc3\xb3 a Torrebonica (r\xc3\xa8tol indicador). Una cadena ens barra el pas, obligant-nos a continuar a peu (\xc3\xa9s recomanable deixar el cotxe a l'aparcament de l'hospital). Seguim la pista asfaltada, deixant a m\xc3\xa0 esquerra l'acc\xc3\xa9s a Can Figueres. Recorreguts uns 200 metres tombem a la dreta per la pista de terra que baixa al torrent. En arribar-hi, abandonem la pista i seguim torrent amunt, primer per la llera i despr\xc3\xa9s per un corriol que segueix el seu marge esquerre. Al cap de 300 metres descobrim el pi, al marge dret del torrent de la Batzuca. Coordenades UTM: 31T X0421224 Y4601651."